Broj: 711-I-1172-P-151/21-02-11

Zagreb, 2. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 30. stavak 1. podstavka podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), ), **na traženje Odvjetničkog društva Vukić i partneri d.o.o.,** za davanjem mišljenja Povjerenstva, na 133. sjednici, održanoj dana 2. srpnja 2021.g., daje sljedeće:

**OČITOVANJE**

**Na temelju članka 14. stavka 1., u vezi s člankom 20. stavkom 3. ZSSI-a, dužnosnici u smislu članka 3. ZSSI-a ne mogu u razdoblju od dvanaest mjeseci nakon prestanka obnašanja dužnosti biti članovi nadzornih odbora trgovačkih društava.**

Obrazloženje

Zahtjev za davanjem mišljenja Povjerenstva podnijelo je Odvjetničko društvo Vukić i partneri d.o.o. U knjigama ulazne pošte zahtjev je zaprimljen pod poslovnim brojem 711-U-3154-P-151/21, dana 9. srpnja 2018.g. te se povodom istog vodi predmet broj M-98/18.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U predmetnom zahtjevu se Odvjetničko društvo obraća Povjerenstvu s upitom u odnosu na članstvo u nadzornom odboru dioničkog društva osobe koja je prethodno obnašala javnu dužnost. Navodi se kako Zakonom o trgovačkim društvima ("Narodne novine" br. 111/93., 34/99., 121/99., 52/00., 118/03., 107/07., 146/08., 137/09., 152/11. - službeni pročišćeni tekst, 111/12., 125/11., 68/13., 110/15., 40/19., dalje: ZTD) nisu u pogledu članstva u nadzornom odboru propisana ograničenja u pogledu nespojivosti navedenog sa obnašanjem javne dužnosti. Međutim, člankom 14. Zakona o sprječavanju sukoba interesa su propisana određena ograničenja za obveznike tog Zakona. Obzirom na navedeno, podnositelj traži Povjerenstvo pojašnjenje može li dužnosnik nakon prestanka obnašanja javne dužnosti, dakle nakon što isti više nije na dužnosti, odnosno u trenutku kada isti više ne obnaša mandat dužnosnika, biti član nadzornog odbora dioničkog društva.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Čankom 20. stavkom 3. ZSSI-a, propisano je da obveze iz članka 14. stavka 1. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo obrazlaže da je zabrana članstva u upravnim tijelima i nadzornim odborima trgovačkih društava propisana beziznimno i odnosi se na članstvo u upravnim tijelima i nadzornim odborima svih trgovačkih društava.

Povjerenstvo nadalje ističe da zabrana članstva u upravnim i nadzornim tijelima trgovačkih društava obvezuje dužnosnike još dvanaest mjeseci od dana prestanka obnašanja dužnosti, stoga dužnosnik za vrijeme, a ni u razdoblju dvanaest mjeseci nakon prestanka obnašanja dužnosti iz člana 3. ZSSI-a ne može biti član nadzornog odbora trgovačkog društva.

Slijedom navedenog, Povjerenstvo je dalo očitovanje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

**Dostaviti:**

1. Odvjetničko društvo Vukić i partneri d.o.o., poštom
2. Objava na internetskoj stranici Povjerenstva
3. Pismohrana